nyt komma
Nyt komma var et kommasystem, der var officielt gældende fra 1996 til 2004 ved siden af traditionelt komma.
Hovedprincippet i nyt komma var, at der som udgangspunkt ikke skulle sættes komma foran ledsætninger (startkomma), men kun efter (slutkomma).
Nyt komma blev introduceret med 2. udgave af Retskrivningsordbogen fra 1996 og anbefalet af Dansk Sprognævn. Efter politisk pres blev nyt komma formelt afskaffet i 2004. Reelt findes det dog stadig, idet det er valgfrit at sætte startkomma. Dansk Sprognævn anbefaler, at man undlader at sætte startkomma, men annoncerede i juni 2023, at anbefalingen vil blive fjernet i 5. udgave af Retskrivningsordbogen, der efter planen udkommer i slutningen af 2024.